বনলতা এক্সপ্রেস (চলচ্চিত্র)

**বনলতা এক্সপ্রেস** ২০২৬ সালের একটি বাংলাদেশী অভিযানধর্মী-হাস্যরসাত্মক চলচ্চিত্র, যা তানিম নূর দ্বারা পরিচালিত ও প্রযোজিত। চলচ্চিত্রটি প্রযোজনা করেছে বুড়িগঙ্গা টকিজ ও সহ-প্রযোজনা করেছে হইচই স্টুডিওস এবং সার্বিক সহযোগিতা করেছে ডোপ প্রোডাকশন্স। এটির গল্প হুমায়ূন আহমেদ রচিত উপন্যাস *কিছুক্ষণ* অবলম্বনে নির্মিত, যা ২০২৬ সালের ঈদ-উল-ফিতরের সাথে মিল রেখে বাংলাদেশের প্রেক্ষাগৃহে মুক্তি পায়। 

চলচ্চিত্রটির চিত্রনাট্য ও সংলাপ লিখেছেন আয়মান আসিব স্বাধীন ও সামিউল ভুঁইয়া, সম্পাদনা করেছেন সালেহ সোবহান অনীম, চিত্রগ্রহণ করেছেন বরকত হোসেন পলাশ এবং সঙ্গীতের সুর করেছেন সাইবা তালুকদার।

## পটভূমি
চিত্রা ঢাকা বিশ্ববিদ্যালয়ের পদার্থবিদ্যা বিভাগের তৃতীয় বর্ষের ছাত্রী; অসুস্থ মামাকে দেখতে ট্রেনে যাবে দিনাজপুর। কিন্তু ট্রেনে বিরক্তিকর কোনো যাত্রীর সঙ্গে যেতেও সে রাজি নয়। তাই সে তার বান্ধবী লিলির প্রভাবশালী এক মামার মাধ্যমে টু সিটার স্লিপারের একটি টিকিট দিতে বলেছিল, যেখানে কেউ তার সঙ্গে যাবে না। কিন্তু ট্রেনে উঠে চিত্রা আবিষ্কার করে যে তার টু সিটার স্লিপারে এক মধ্যবয়সি বুড়ো লুঙ্গি পরে বসে রয়েছে! সে কিছুতেই সেই বুড়োর সঙ্গে এক কামরায় যেতে রাজি ছিল না। তাকে এই বিপদ থেকে উদ্ধারে এগিয়ে আসে ট্রেনের আরেক যাত্রী আশহাব। পেশায় ডাক্তার এই যুবক তার মাকে নিয়ে গ্রামের বাড়ি যাচ্ছিল।

## অভিনয়শিল্পী
* চিত্রা চরিত্রে সাবিলা নূর
* ড. আশহাব চরিত্রে শরিফুল রাজ
* আবুল খায়ের খান উরুফে মিস্টার এ. কে. কে চরিত্রে চঞ্চল চৌধুরী
* রশীদ উদ্দিন চরিত্রে মোশাররফ করিম
* আজিজ চরিত্রে শ্যামল মাওলা
* আফিয়া চরিত্রে জাকিয়া বারী মম
* সুরমা চরিত্রে আজমেরী হক বাঁধন
* বড় চাচা চরিত্রে ইন্তেখাব দিনার
* রুবী চরিত্রে লাবণ্য চৌধুরী
* সাজেদা বেগম চরিত্রে শামীমা নাজনীন
* নিতু চরিত্রে তৃধা পাল মান
* এ কে আজাদ সেতু
* শাকিল চরিত্রে সিফাত রহমান
* আরেফিন জিলানী
* তামিম করিম
* সাবরিনা আজাদ
* লিলি চরিত্রে মাশা ইসলাম
* নুহাশ হুমায়ূন
## নির্মাণ

### ঘোষণা
২০২৫ সালের ১৪ অক্টোবর সন্ধ্যা ৭টায় ৫২ সেকেন্ডের এক মোশন ভিডিওর মাধ্যমে প্রকাশ করা হয় সিনেমার নাম। তানিম নূরের পরের সিনেমা ‘বনলতা এক্সপ্রেস’ তৈরি হবে হুমায়ূন আহমেদের উপন্যাস ‘কিছুক্ষণ’ অবলম্বনে। 

পরিচালক তানিম নূরের তথ্য অনুসারে সিনেমার বাজেট প্রায় চার কোটি টাকার কাছাকাছি।

#### উৎপাদন পরবর্তী
চলচ্চিত্রটির ফার্স্ট লুক ৫ মার্চ ২০২৬ তারিখে হইচই বাংলাদেশ ও বুড়িগঙ্গা টকিজ–এর ইউটিউব চ্যানেলসহ বিভিন্ন সামাজিক যোগাযোগমাধ্যমে প্রকাশ করা হয়। এতে একটি রেলস্টেশনের আবহ ফুটে উঠেছে, যেখানে ট্রেনযাত্রার মাধ্যমে ধীরে ধীরে বিভিন্ন চরিত্রের সঙ্গে দর্শকের পরিচয় করিয়ে দেওয়া হয়। এরপর ১২ মার্চ ২০২৬ তারিখে চলচ্চিত্রটির ট্রেলার মুক্তি পায়। ট্রেলারে মোশাররফ করিম মহানগর ওয়েব ধারাবাহিকের বিখ্যাত সংলাপ "দুইটি কথা মনে রাখবে" বলেন। চলচ্চিত্রটি বাংলাদেশ চলচ্চিত্র সার্টিফিকেশন বোর্ড কর্তৃক সার্বজনীন সনদ পেয়েছ।
## সঙ্গীত
২০২৬ সালের ৬ মার্চ ইউটিউবে চলচ্চিত্রের প্রথম গান “চাইতেই পারো” মুক্তি দেওয়া হয়, যা মূলত সঙ্গীত ব্যান্ড অর্থহীনের গান।

## মুক্তি
২০২৬ সালের ২১শে মার্চ ঈদুল ফিতরে বাংলাদেশের প্রেক্ষাগৃহে চলচ্চিত্রটি মুক্তি পায়।

## তথ্যসূত্র

## বহিঃসংযোগ
* 

বিষয়শ্রেণী:২০২৬-এর চলচ্চিত্র
বিষয়শ্রেণী:২০২৬-এর বাংলাদেশী চলচ্চিত্র
বিষয়শ্রেণী:২০২৬-এর বাংলা ভাষার চলচ্চিত্র
বিষয়শ্রেণী:২০২৬-এর হাস্যরসাত্মক চলচ্চিত্র
বিষয়শ্রেণী:বাংলাদেশী হাস্যরসাত্মক চলচ্চিত্র
বিষয়শ্রেণী:তানিম নূর পরিচালিত চলচ্চিত্র
বিষয়শ্রেণী:হুমায়ূন আহমেদের সৃষ্টিকর্ম অবলম্বনে চলচ্চিত্র
বিষয়শ্রেণী:বাংলা উপন্যাস অবলম্বনে চলচ্চিত্র
বিষয়শ্রেণী:বাংলাদেশী উপন্যাস অবলম্বনে চলচ্চিত্র
বিষয়শ্রেণী:বাংলা ভাষার বাংলাদেশী চলচ্চিত্র
বিষয়শ্রেণী:হইচই স্টুডিওসের চলচ্চিত্র
বিষয়শ্রেণী:ট্রেনের পটভূমিতে চলচ্চিত্র
বিষয়শ্রেণী:১৯৯০-এর দশকের পটভূমিতে চলচ্চিত্র